I uken som gikk ble det meldt at den japanske staten kan komme til å kjøpe en øygruppe som japanerne kaller Senkaku og kineserne Diaoyu. Hensikten med dette skal være å blidgjøre nasjonalister i Japan, skriver nyhetsbyrået AFP.
Men det kinesiske utenriksdepartementets talsmann Qin Gang sa lørdag at kineserne ikke vil være med på den japanske planen.
- Kina er fast bestemt på å trygge sin nasjonale suverenitet og territoriale integritet, framholdt han.
- Japan bør ta konkrete skritt for å komme Kina i møte og dempe spenningen, tilføyde Qin. Forholdet mellom de to landene forverret seg i august, da kinesiskvennlige aktivister gikk i land på den omstridte øygruppen.